5 finansiële wenke vir nuwe vaders | Vaal
LOCAL TIME: 06:18 am | Thursday, 16 July
Where am I? ShowMe™ » Vaal > Jobs > Banking & Financial Services > 5 finansiële wenke vir nuwe vaders
Vaderskap stel ‘n hele nuwe lys eise aan jou beursie. (Foto: Verskaf.)
Sondag die 21ste Junie was Vadersdag en as jy ŉ nuwe ouer is, is daar nie net doeke en bottels om in te pak nie, maar ook ŉ hele nuwe lys eise wat aan jou beursie gestel word. In jou lewe vóór die baba het jy moontlik na advertensies vir ŉ nuwe bergfiets gesoek, maar nou kyk jy ewe skielik net so belangstellend na babastoeltjies en -waentjies.
Wat is die beste vir jou nuwe bondeltjie vreugde en waarop moet jy fokus as jy jou finansiële prioriteite as ŉ nuwe pa heroorweeg?
“Baie liefde en sorg sal altyd die belangrikste bly,” sê Sarah Nicholson, wat self die ma van twee seuns en kommersiële bestuurder van die webwerf JustMoney is.
ŉ Vinnige soektog na advertensies wat met babaprodukte en -dienste te doen het op ŉ gewilde webwerf, het soveel as 144 reisbykomstighede vir dié klein mensies gebied. Geen wonder ouers vol so verward nie!
“Dit is belangrik om nou nuwe gewoontes aan te kweek sodat jy voorbereid is op toekomstige uitgawes soos onderwys vir jou kind. Toepaslike versekering sal ook verseker dat as jy of jou maat nie in die toekoms ŉ inkomste kan verdien nie, dat julle minstens steeds in sommige behoeftes van jou kind kan voorsien,” sê Nicholson.
Sy gee nog ŉ paar finansiële prioriteite waarna ŉ nuwe pappa moet kyk:
Pak die skuldbul by die horings: As jy skuld gebruik – soos ŉ kredietkaart met ŉ hoë rentekoers – om ŉ lewenstyl te bied wat jy nie regtig kan bekostig nie, is dit tyd om daarvan ontslae te raak en jouself van skuld te bevry. Aan die ander kant kan ŉ strategiese belegging soos ŉ huislening as ŉ positiewe stap beskou word. Lees op oor die verskil tussen goeie en slegte skuld.
Stel doelwitte wat jou sal help om ŉ gesonde finansiële toekoms vir jou gesin te verseker: Stel ŉ maandelikse begroting op en bepaal waar julle kan bespaar. Sodra jou skuld gedelg is en jy genoeg gespaar het om jou huisgesin se uitgawes vir minstens drie maande te dek, kan jy na beleggings begin kyk.
Verseker jouself: Versekeringspolisse wat lewensveranderende gebeure soos om ongeskiktheid, dood of aftrede te dek, bied sekuriteit deur ŉ enkelbedrag of ŉ inkomste oor ŉ langer termyn te verskaf as jy ongeskik vir werk verklaar word en nie meer ŉ salaris kan verdien nie. Voorbeelde van langermynversekeringspolisse is lewensversekering, begrafnispolisse en uittreeannuïteite.
Maak die beste van die voordele van jou mediese fonds: As jy ŉ lid is van ŉ geregistreerde mediese fonds moet jou nuwe baba onmiddellik dekking kry. Kyk na jou plan om te sien of daar ekstra voordele vir ŉ baba is, soos ŉ toegewyde program vir pasgeborenes. Die beste mediese plan vir jou en jou baba sal afhang van jou baba se behoeftes en jou begroting.
ŉ Plan vir onderwys: Baie ouers kies om in ŉ toegewyde spaarplan vir hoërskool- en tersiêre opleiding te belê. Onthou dat onderwys gewoonlik veel meer as net skoolgeld is – jy moet ook dink aan sportuitstappies, geskenke vir skoolvriende se verjaardagpartytjies, nasorg en vervoer. Doen navorsing oor belastingvrye spaarrekeninge en effektetrusts hiervoor.
Nicholson sê JustMoney is meer as tien jaar gelede begin om besige en digitaalvaardige Suid-Afrikaners maklike aanlyn toegang te gee tot finansiële inligting, geldbestuurinstrumente, produkte en dienste.
“Dit is die moeite werd om op ons webwerf te gaan loer vir spesiale aanbieding wat ook boeke, speelgoed en versorgingsprodukte insluit.”
Oorspronklik geplaas in Maroela Media
Follow responses with your RSS Feed | Comments Off on 5 finansiële wenke vir nuwe vaders
5 Finansiele Wenke Vir Nuwe Vaders